*Tämä artikkeli käsittelee Espanjan kuningatarta. Itävallan arkkiherttuatar Maria Amaliasta on eri artikkeli.*
Napolin kuningatar Maria Amalia, Giuseppe Bonito n. 1744-1745
**Maria Amalia Christina Franziska Xaveria Flora Walburga** (24. marraskuuta 1724 Dresdenin linna tai Zwingerin palatsi, Dresden – 27. syyskuuta 1760, Palacío Buen Retiro, Madrid) oli Saksin prinsessa, josta tuli Kaarle III:n puolisona Sisilian ja Napolin kuningatar ja myöhemmin myös Espanjan kuningatar. Hän oli poliittisesti aktiivinen ja osallistui valtion asioiden hoitamiseen.

Suku, lapsuus ja koulutus
-------------------------

Maria Amalian vanhemmat olivat Saksin vaaliruhtinas, myöhemmin Puolan kuningas August III ja itävaltalainen prinsessa Maria Josefina, joka oli keisari Joosef I:n vanhempi tytär ja keisari Kaarle VI:n veljentytär. Perheeseen kuului 15 lasta, joista yksitoista eli aikuisiksi asti. Hänen nuorempi sisarensa Maria Anna (1728–1797) avioitui Baijerin vaaliruhtinas Maksimilian III:n kanssa, sisar Maria Josefa Karolina (1731–1767) avioitui Ranskan kruununprinssi Ludvig Ferdinandin kanssa ja veli Fredrik Kristianista tuli lyhyeksi aikaa Saksin vaaliruhtinas.

Maria Amalia varttui Dresdenin hovissa, jossa hänelle opetettiin vieraita kieliä, matematiikkaa, vieraita kulttuureja sekä teatteria ja tanssia. Kuten kaikki hänen sisaruksensa, hän oppi äidiltään noudattamaan tiukkaa käyttäytymisetikettiä. Maria Josefina vei lapsensa myös metsästysretkille, joka oli sekä hänen että monien hänen lastensa intohimo.

Avioliitto ja Napolin kuningattarena 1738-1758
----------------------------------------------

Saksin prinsessa Maria Amalia puolalaisessa asussa, Louis de Silvestre 1738
Maria Amalia avioitui Espanjan kruununprinssi Carlosin kanssa vuonna 1738. Carlosin äiti Elisabet Farnese alkoi etsiä potentiaalisia morsiamia pojalleen, kun tämä tunnustettiin virallisesti Napolin ja Sisilian kuninkaaksi. Itävallan arkkiherttuatarta oli mahdotonta saada morsiameksi, joten hän suuntasi katseensa Puolaan ja valitsi Maria Amalian, vastavalitun Puolan kuninkaan August III:n ja hänen (ironista kyllä) itävaltalaisen vaimonsa Itävallan arkkiherttuattaren Maria Josefinan tyttären. 

Maria Amalia oli vain 13-vuotias, kun hänelle ilmoitettiin avioliitosta. Avioliittopäivä vahvistettiin 31. lokakuuta 1737. Maria Amalia avioitui valtakirjalla Dresdenissä toukokuussa 1738, ja hänen veljensä Fredrik Kristian, Saksin vaaliruhtinas edusti seremoniassa sulhanen Carlosia. Pyhä istuin suhtautui avioliittoon myönteisesti ja lopetti diplomaattiset erimielisyytensä Carlosin kanssa. Pariskunta tapasi ensimmäisen kerran 19. kesäkuuta 1738 Portellassa, kylässä valtakunnan rajalla lähellä Fondia. Hääjuhlallisuudet hovissa kestivät heinäkuun 3. päivään saakka.

Järjestetystä avioliitosta huolimatta parista tuli hyvin läheinen: herttua Carlos vaikutti onnelliselta ja tyytyväiseltä, kun tapasi hänet ensimmäisen kerran. Maria Amaliaa kuvattiin kaunottareksi ja taitavaksi ratsastajaksi, ja hän seurasi Carlosia tämän metsästysretkille. Kaarle III kuvaili vaimoaan sukkelaksi kuin enkeli, ja sanoi olevansa onnellisin aviomies maan päällä.

Kuningattarena hänellä oli suuri vaikutus politiikkaan ja toistuvista sairauksistaan ​​huolimatta hän osallistui aktiivisesti valtion asioihin. Hän lopetti useiden poliitikkojen uran, joista ei pitänyt. Hänen tyytymättömyytensä johti suoraan G. Fogliani Sforza d'Aragonan, Pellegrinon markiisin syrjäyttämiseen pääministerin tehtävästä.

Kuningatar Maria Amalia ratsailla, Francesco Liani 1750-luku
Maria Amalian ei tarvinnut salata vaikutusvaltaansa: ensimmäisen poikansa syntymän jälkeen vuonna 1747 hän sai paikan valtioneuvostossa. Hän teki työtä espanjalaisten vaikutusvaltaa vastaan ​ja sai vuonna 1742 miehensä Carlosin, vastoin Espanjan tahtoa, julistamaan Napolin kuningaskunnan puolueettomaksi Itävallan perimyssodan aikana, jolloin Britannia uhkasi pommittaa Napolia. Vuonna 1744 Maria Amalia kuitenkin joutui suostumaan sodan julistamiseen. Sen jälkeen hän suosi Iso-Britanniaa Ranskan ja Itävallan kustannuksella.

Maria Amalia oli hyvin sivistynyt ja näytteli tärkeää roolia Casertan palatsin rakentamisessa, joka peruskiven laski hänen aviomiehensä vuonna 1752. He lähtivät Napolista ennen sen valmistumista Maria Amalian heikentyneen terveyden vuoksi, joten he eivät koskaan ehtineet asua palatsissa. Hänellä oli myös vaikutusvaltaa Porticin palatsin (Reggia di Portici), Teatro di San Carlon ja Capodimonten palatsin (Reggia di Capodimonte) rakentamisessa. Aviomies Carlos kunnostutti myös Napolin kuninkaallisen palatsin. 

Hän perusti Capodimonten posliinimanufaktuurin, joka aloitti posliinin valmistuksen Napolissa vuonna 1743. Maria Amalian isoisä August II Väkevä oli ollut perustamassa Meissenin posliinitehdasta vuonna 1710. Hän oli myös ahkera tupakoitsija. Maria Amalia oli Napolin hovin suosikkisäveltäjä Gian Francesco Fortunatin suojelija.

Maria Amaliaa kritisoitiin liiallisesta uskonnollisuudesta. Hän osallistui messuun kahdesti, jopa neljä kertaa päivässä ja suoritti enemmän katumusharjoitusia kuin mikä oli normaalia luostarissa asuvalle nunnalle. Lopulta aviomies Carlos joutui huomauttamaan vaimolleen, että tämä oli kiihkeämpi uskovainen kuin mitä voi pitää sopivana maallikolle.

Espanjan kuningattarena 1758-1760
---------------------------------

Espanjan kuningatar Maria Amalia, Anton Raphael Mengs 1761
Vuonna 1758 Carlos ja Maria Amalia lähtivät Napolista Madridiin jättäen kaksi lastaan ​​Casertaan. Hänen kolmanneksi vanhimmasta pojastaan tuli Molempain Sisiliain kuningas Ferdinand I ja vanhin poika Felipe, Calabrian herttua, joka oli henkisesti kehitysvammainen syrjäytettiin vallanperimysjärjestyksestä; hän kuoli unohdettuna Porticissa vuonna 1777. Prinssi Ferdinand jäi asumaan Italiaan ja hänen vanhempansa asuivat Espanjassa, jossa toiseksi vanhinta poikaa Carlosia (Kaarle IV) valmennettiin kruununperijäksi. Kaarle III luopui Napolin kruunusta 6. lokakuuta 1759 ja määräsi Espanjan ja Napolin kuningaskuntien kruunujen erottamisen lopullisesti toisistaan. 

Kuningatar Maria Amalia teki paljon parantaakseen kuninkaallisia asuntoja sisustamalla ne uudelleen. Hän auttoi miehensä kanssa hienoposliinitehdas Real Fábrica del Buen Retiron perustamisessa, joka siirrettiin Napolista Capodimontesta vuonna 1759. Maria Amalia piti Espanjaa huonosti hoidettuna ja kehittymättömänä maana, ja syytti tästä osittain anoppiaan, leskikuningatar Elisabet Farnesea, joka joutui tämän vuoksi jättämään hovin. Hän ei pitänyt Espanjasta. Maria Amalia valitti ruoasta, kielestä, jota hän kieltäytyi oppimasta, ilmastosta ja espanjalaisista, joita hän piti passiivisina sekä espanjalaisista hoviherroista, joita hän piti tietämättöminä ja kouluttamattomina.

Maria Amalia kuvaili Espanjan hovia masentavaksi ja hysteeriseksi. Hän suunnitteli suuria uudistuksia Espanjan järjestelmään, mutta ei ehtinyt saada niitä päätökseen. Syyskuussa 1760, vuosi Madridiin saapumisen jälkeen, Maria Amalia kuoli äkillisesti 35-vuotiaana pääkaupungin ulkopuolella sijaitsevassa Buen Retiron palatsissa. Hänet haudattiin kuninkaalliseen kryptaan El Escorialissa. Hänen viereensä haudattiin vuonna 1788 uskollinen aviomies Kaarle III, joka ei ollut mennyt enää toista kertaa naimisiin.

Lapset
------

Maria Amalialle ja Kaarlelle syntyi kaikkiaan kolmetoista lasta, joista kuusi eli aikuiseksi:

* Maria Isabel (1740–1742), kuoli kaksivuotiaanaEspanjan monarkian apoteoosi, Palacío Real de Madrid, Giovanni Battista Tiepolo, 1762-1766

* Maria Josefa (1742–1742), kuoli alle kolmikuisena

* María Isabel Ana (1743–1749), kuoli kuusivuotiaana

* María Josefa Carmela (1744–1801), pysyi naimattomana.

* Maria Luisa (1745–1792), nai keisari Leopold II:n ja heille syntyi 16 lasta.

* Felipe, Calabrian herttua (1747 –1777), henkisesti kehitysvammainen, syrjäytettiin perimysjärjestyksessä, kuoli 30-vuotiaana isorokkoon.

* Kaarle IV Espanjan kuningas (1748–1819), nai Parman herttuatar Maria Luisan ja heille syntyi 14 lasta.

* Maria Teresa (1749–1750), kuoli alle kaksivuotiaana

* Ferdinand I Molempain Sisiliain kuningas (1751–1825), nai Itävallan arkkiherttuatar Maria Karoliinan ja heille syntyi 18 lasta.

* Gabriel (1752–1788), nai Portugalin kruununprinsessa infanta Maria Ana Vitórian, Pietari III:n ja Maria I:n tyttären ja heille syntyi kolme lasta.

* Maria Ana (1754–1755), kuoli alle vuoden ikäisenä

* Antonio Pascual (1755–1817), pakotettiin kauan naimattomana oltuaan naimaan veljensä Kaarle IV:n 25 vuotta nuorempi tytär, infanta María Amalia (1779–1798). Vaimo kuoli ainoan, kuolleena syntyneen pojan synnytyksen jälkeiseen infektioon 19-vuotiaana.

* Francisco Javier (1757–1771), kuoli 14-vuotiaana isorokkoon.

Perintö
-------

Vuonna 1761 Kaarle III tilasi Giovanni Battista Tiepolon poikineen maalaamaan freskoja Madridin kuninkaalliseen palatsiin. Kuningattaren huoneiston etuhuoneeseen Tiepolo ja hänen avustajansa maalasivat Espanjan monarkian apoteoosin vuosina 1762–1766. Kuningatar Maria Amalia esitetään kreikkalaisen mytologian jumalien, kuten Apollonin ympäröimänä.

Lähteet
-------

1. 1 2 3  Maria Amalia Of Saxony (1724–1760) *Dictionary of Women Worldwide: 25,000 Women Through the Ages*. Viitattu 27.4.2018.
2. ↑  Queen Maria Amalia of Saxony *Museo del Prado*. Viitattu 27.4.2018.
3. 1 2 3 4  Dizionario Biografico degli Italiani – Volume 70 (2007)
4. ↑  Giovanni Battista Tiepolo | The Apotheosis of the Spanish Monarchy *The Metropolitan Museum of Art*. Viitattu 29.12.2023. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Katalonia
* Saksa
* Italia
* Yhdysvallat
* Ruotsi
* Tšekki
* Alankomaat
* Puola

 |
|  |
| Henkilöt | 
* Dizionario Biografico degli Italiani
* Deutsche Biographie

 |
|  |
| Muut | 
* RISM
* IdRef

 |

 |